पाकिस्तानी विदेश मंत्री ख्वाजा आसिफ ने सोमवार ( दो अक्टूबर) को एक टीवी कार्यक्रम में भारतीय प्रधानमंत्री नरेंद्र मोदी के लिए “चुना हुआ आतंकवादी” कह दिया। ख्वाजा आसिफ ने जियो टीवी के पत्रकार हामिद मीर से बातचीत में कहा कि भारतीय प्रधानमंत्री के “हाथ पर गुजरात के मुसलमानों का खून है।” ख्वाजा आसिफ ने राष्ट्रीय स्वयंसेवक संघ (आरएसएस) को “आतंकवादी पार्टी” कहा। ख्वाजा आसिफ ने कार्यक्रम में कहा, “ऐसे देश के बारे में हम क्या कहें कि जिसने एक आतंकवादी को चुन लिया है।” पाकिस्तानी विदेश मंत्री ने दावा किया कि भारत में गौरक्षा की आड़ में मुसलमान, दलित और ईसाई मारे जा रहे हैं। पाकिस्तान विदेश मंत्री ने भारतीय जनता पार्टी (बीजेपी) पर निशाना साधते हुए कहा कि उत्तर प्रदेश विधान सभा चुनाव में बीजेपी को बहुमत “सांप्रदायिक सवर्ण हिंदुओं” की वजह से मिला है।